
По повод на публикация от името на Гражданско движение „Аз обичам Видин“ от 04.01.2015 г. със заглавие „ Кой пречи и не иска да има модерно лечение на инфаркт във видинската държавна болница?“ 

 в която се твърди, че  „Казусът вероятно не би съществувал, ако държавни служители бяха изпълнили съвестно задълженията си. 
Регионалната здравна инспекция във Видин, която представлява Министерството на здравеопазването на местно ниво, дължи отговор на въпроса защо е забавила издаването на документите от нейна страна, които се изискват за получаване на разрешение на дейност. Въпреки че постоянно е обект на проверки и тормоз, държавната болница не получи документа от РЗИ.“

РЗИ Видин предоставя следната информация по случая:
Процедурата за издаване на разрешение за осъществяване на дейност е посочена в Закона за лечебните заведения. Разрешение за осъществяване на дейност се издава след представяне на заявление до министъра на здравеопазването, към което се прилага набор от документи, а заявлението се подава в Регионалната здравна инспекция. При непълноти на представените документи  лицето подало документите се уведомява писмено за това и се определя срок за отстраняването им. До отстраняване на непълнотите срокът  спира да тече. В 30-дневен срок от постъпване на заявлението Регионалната здравна инспекция извършва проверка относно спазването на изискванията на наредбата по чл. 46, ал. 3,  правилника по чл. 28а, ал. 3 и на утвърдените медицински стандарти и издава удостоверение, а при установени несъответствия дава предписания и определя срок за отстраняването им. В едноседмичен срок след изтичането на 30 дневния срок Регионалната здравна инспекция изпраща на министъра на здравеопазването документите. В тримесечен срок от подаване на документите министърът на здравеопазването издава разрешение за осъществяване на дейността на лечебното заведение или прави мотивиран отказ за издаването му. 
На 03.12.2014 г. в РЗИ Видин е постъпило Заявление за разрешаване на осъществяване на дейност по Физикална и рехабилитационна медицина в отделение с 10 легла от името на изпълнителния директор на МБАЛ „Св. Петка“ АД гр. Видин. Тъй като заявлението не е придружено от всички необходими документи, те са изискани с писмо от РЗИ Видин, като цялостното окомплектоване е извършено на 08.12.2014 г. 
Още на 09.12.2014 г. със заповед на директора на РЗИ Видин е разпоредено извършването на комплексна проверка в МБАЛ „Св. Петка“ АД Видин, която включва проверка за спазването на 28 медицински стандарта осъществявани в 15 отделения с легла, 5 отделения без легла и 2 клинико-диагностични структури. Заповедта е връчена още същия ден срещу подпис на изпълнителния директор на лечебното заведение. 
На 11.12.2014г. в РЗИ Видин в разрез с процедурата е получено „допълнение към заявлението“, в което се иска и разрешение за осъществяване на дейност по кардиология III ниво на компетентност. Отново не е спазено изискването за представяне на всички необходими документи, които са изискани с писмо от РЗИ Видин. Цялостното окомплектоване на документацията е приключило на 29.12.2014 г.
При извършена проверка в новото отделение по кардиология на 15.12.2014 г. е установено, че отделението всъщност представлява строителна площадка. Поради неприключилите в срок строително-ремонтни дейности, което е само от компетенцията на ръководството на МБАЛ „Св. Петка“ АД,  не са създадени необходимите условия за извършване на проверка. Такава е извършена на 30.12.2014 г. след приключване на ремонта и почистване на помещенията.
На 22.12.2014г. в РЗИ Видин от страна на МБАЛ „Св. Петка“ АД е входена поредната промяна, този път касаеща дейността по ревматология, като проверката е извършена без забавяне на 29.12.2014 г. 

Видно от горецитирания нормативен документ и хронологията на извършените проверки няма забавяне и неспазване на сроковете за извършване на проверка и издаване на документи по вина на РЗИ Видин. 
При изпълнението на своите служебни задължения ръководството и служителите на РЗИ Видин се ръководят единствено от законите и законосъобразните актове на органите на държавната власт, спазването и защитата на правата, законните интереси и свободите на гражданите и интересите на държавата, подхождайки професионално отговорно и безпристрастно.
